Формат Европског првенства промијењен је за првенство 1980, на завршни турнир, који је одржан у Италији, учествовало је осам репрезентација; Западна Њемачка била је у групи са Холандијом, Чехословачком и Грчком, освојила је прво мјесто и пласирала се у финале. У финалу је играла против Белгије; Хрубеш је донио вођство Њемачкој у 10 минуту, а изједначио је у 72 минуту из пенала. Хрубеш је својим другим голом, у 89 минуту, донио Њемачкој другу титулу првака Европе. На Свјетском првенству 1982, освојила је прво мјесто у прве двије фазе и изборила пласман у полуфинале, гдје је играла против Француске. Повела је Њемачка голом Литбарског у 17 минуту, а изједначио је Мишел Платини из пенала у 25 минуту. Није било голова до краја регуларног дијела, док су Французи повели 3:1 са два брза гола у првом продужетку. Карл-Хајнц Румениге је смањио голом у 102 минуту, док је Клаус Фишер голом у 108 минуту изједначио на 3:3 и изборио једанаестерце. Максим Бозис је промашио у шестој серији и Њемачка се пласирала у финале, гдје је играла против Италије. Италијани су доминирали у финалу, побиједила су 3:1; водили су 3:0, Кабрин је промашио пенал, док је коначан резултат поставио Пол Бретнер у 83 минуту.